Komplot A. Danka, R. Fica a aspoň polovice poslancov NR SR, ktorý J. Mazák predpokladá, spadá do kategórie politických sci – fi a poskytuje skôr obraz o myšlienkových pochodoch autora než o skutočných pomeroch na Slovensku. Ak vražda mladého novinára a informácie o kauzách, ktorými sa zaoberal, vedeli zhruba pred rokom zmobilizovať ľudí a prinútili dlhoročného predsedu vlády "ísť za medveďmi", tak si neviem predstaviť, že naznačené prekrútenie ústavných pomerov by prešlo iba tak a ostalo by bez odozvy. Nota bene v situácií, keď francúzske "žlté vesty" svojimi aktivitami strašia politikov polovice Európy.
Navyše, ak pán poradca Mazák berie svoje obavy vážne, mohol by pánovi prezidentovi poradiť, že aj po skončení funkčného obdobia väčšiny terajších ústavných sudcov ostanú k dispozícii aspoň štyria potenciálni kandidáti na funkciu predsedu Ústavného súdi – sudcovia, ktorých mandát vo februári nevyprší. A preventívne, aby sa nenaplnili jeho chmúrne predstavy o tom, že novozvolená hlava štátu nebude mať do čích rúk zložiť predpísaný sľub, môže navrhnúť, aby prezident niekoho z nich za predsedu aj vymenoval.